**Osatyökykyisten työkyvyn tuki ja tuetun työllistymisen malli Vaasassa- hankkeen selvitys sosiaalihuollon tämänhetkisestä työhönvalmennuksesta**

Vaasan kaupungin sosiaali- ja terveystoimen Sosiaalityö- ja perhepalvelut tulosalueen Aikuisten sosiaali- ja hoivapalvelun palvelualueella toimii tällä hetkellä 2 ½ työhönvalmentajaa (ammattinimike: sosiaaliohjaaja 2019=>). Työhönvalmentajat toimivat vammaisten avo- ja tuetussa työtoiminnassa. Työhönvalmentajien työpisteet sijaitsevat Palvelukeskus Majakassa os Telluksentie 4, 65200 Vaasa. <https://www.vaasa.fi/asu-ja-ela/sosiaalipalvelut-ja-arjen-tuki/arjen-tuki-vammaisille/vammaisten-paiva-ja-tyotoiminta/>

**Työhönvalmennus**

Työhönvalmentajien vakansseja on kolme, mutta yhden työhönvalmentajan työaika on tällä hetkellä jaettu siten, että 50 % työajasta hän työskentelee työhönvalmentajana nk. nepsy-asiakkaiden kanssa ja 50 % työajasta ryhmänohjaajana Palvelukeskus Majakassa.

Työhönvalmennuksen asiakkaat ovat täysi-ikäisiä kehitysvammaisia henkilöitä ja nk. nepsy- asiakkaita. Työhönvalmentajien asiakasmäärät vaihtelevat, mutta keskimäärin heillä on noin 20-25 asiakasta/ työhönvalmentaja. Suurin osa asiakkaista on avotyössä.

Asiakkaat tulevat työhönvalmennukseen sosiaalitoimen arviointitiimien kautta (uudet asiakkaat), sosiaalityöntekijän tai –ohjaajan kautta tai hakeutuvat suoraan itse palveluun (vanhat asiakkaat, jo palveluissa mukana olevat asiakkaat). Työhönvalmennuksen asiakkaille on tehty sosiaalitoimessa palvelutarpeen arviointi ja palvelusuunnitelma sekä päätös työtoimintaan osallistumisesta. Työhönvalmentajat tekevät asiakkaan kanssa asiakkaan Urasuunnitelman, kun asiakas ohjautuu palveluun. Lisäksi työhönvalmentajat tekevät asiakkaan kanssa myös toteuttamissuunnitelman. Suunnitelmien toteutumista seurataan noin 1 krt/ vuosi käytävien kehityskeskusteluiden kautta. Työhönvalmennus on suunnitelmallista ja tavoitteellista.

**Työhönvalmentajien työtehtävät:**

-suunnitelmien tekeminen ja päivittäminen

-Urasuunnitelman tekeminen (kartoitetaan asiakkaan tietoja ja taitoja asiakkaan tullessa palveluun)

-Toteuttamissuunnitelman tekeminen ja sen päivittäminen (noin 1 krt/ vuosi käytävät kehityskeskustelut)

-Avotyösuunnitelman tekeminen asiakkaan ja työpaikan kanssa

-Palvelusuunnitelman päivitykseen osallistuminen

-työpaikkojen etsiminen avoimilta työmarkkinoilta, avo- ja tuetusta työstä

-asiakkaiden neuvominen ja ohjaaminen kasvokkain tai puhelimitse

-tapaamiset asiakkaiden kanssa (suurin osa tapaamisista tapahtuu muualla kuin työhönvalmentajan toimistossa)

-yhteydenpito asiakkaisiin, heidän perheisiinsä ja muuhun lähi- ja viranomaisverkostoon sekä työnantajiin

-yhteistyö asiakkaan, heidän perheittensä ja muun lähi- ja viranomaisverkoston sekä työnantajien kanssa

-yhteistyö ja yhteiset palaverit oman tiimin työntekijöiden ja lähiesimiehen kanssa (tiimissä 2 ½ työhönvalmentajaa + esimies)

-työnantajien ja työyhteisön neuvominen tarvittaessa

-työsuhteen ylläpitämisen tuki

-kirjaaminen (Abilitaan)

-jatkopolutus

Työhönvalmentajan on tunnettava asiakkaat hyvin, jotta työ osataan räätälöidä asiakkaan jaksamisen, taitojen ja toimintakyvyn mukaan. Lisäksi työhönvalmentajan on oltava koko ajan tietoinen asiakkaiden tilanteista ja ”oltava tavallaan pari askelta heitä edellä”, jotta voi reagoida asiakkaiden tilanteissa tapahtuviin muutoksiin. Työhönvalmennus on kestoltaan rajaamaton palvelu.